Ruotsissa #metoo-kohun keskelle joutunut Virtanen jätti työnsä ahdistelusyytösten vuoksi.

Kulttuuritoimittaja Fredrik Virtanen (oikealla) kuvattuna Tukholmassa vuonna 2014. ALL OVER PRESS

Ruotsinsuomalainen toimittaja Fredrik Virtanen avautuu Expressen-lehdessä rankasta vuodestaan #metoo-kampanjan alkamisen jälkeen. Ruotsin tunnetuimpiin toimittajiin kuuluva Virtanen on kirjoittanut muun muassa Aftonbladetille ja juontanut omaa televisio-ohjelmaansa Studio Virtanen.

#Metoo-kampanjan rantauduttua lokakuussa 2017 Ruotsiinkin julkaistiin maan mediassa häirintäväitteitä Virtasesta. Eräiden syytösten mukaan Virtanen oli raiskannut naisen keväällä 2006.

Oikeus oli kuitenkin jo aiemmin todennut Virtasen syyttömäksi mihinkään rikokseen. Ruotsin julkisen sanan neuvosto puuttui jälkikäteen uutisointiin ja antoi Virtasta koskeneille #metoo-jutuille langettavat tuomiot kesäkuussa. Neuvoston mukaan artikkelit rikkoivat lehdistön eettistä ohjeistoa.

Virtanen oli kuitenkin jo joutunut jättämään työnsä Aftonbladetilla joulukuussa 2017.

Nyt Virtanen kyselee oikeuksiensa perään Expressenissä. Hän on nostanut myös kunnianloukkaussyytteen itseään koskeneista #metoo-jutuista sekä kirjoittanut kirjan koettelemusten vuodestaan.

Virtasen kolumni on kiinnostava jo siksikin, että juuri sen julkaissut Expressen oli syksyllä 2017 ensimmäisten Virtasta koskeneiden paljastusjuttujen takana.

Työt menivät

Virtanen myöntää kirjoituksessaan toimineensa elämänsä aikana moukkamaisesti, mutta korostaa, ettei ole syyllistynyt oikeudenkaan tuomion mukaan rikoksiin. Hän kertoo vuosiensa viihdetoimittajana olleen vauhdikkaita ja viinantäyteisiä, mutta muuttaneensa elämäntapaansa yli kymmenen vuotta sitten.

Mies kritisoi tekstissä kovin sanoin ”ajojahtia”, johon osallistuvat hänen mukaansa vain ”harjatut, tahrattomat ja täydelliset” ihmiset, jotka myös itse määrittävät, kuka on ”harjattu, tahraton ja täydellinen”.

Virtanen kertoo kirjoituksessaan olevansa onnellinen häntä koskeneiden syytösten korjaamisesta, mutta kaipaavansa työtään toimittajana. Hän ei ole omien sanojensa mukaan saanut yhden yhtä työtarjousta #metoo-syytösten jälkeen.

Työnantajat ovat hänen mukaansa säikähtäneet ”heinähankoja ja soihtuja” eli Virtaseen kohdistunutta syyttelyä.

– Sama juttu Aftonbladetin kanssa, joka ei ole edes myöntänyt tehneensä virhettä heittäessään pihalle pitkäaikaisen, lojaalin työntekijän, koska hän joutui törkeän panettelun kohteeksi, Virtanen jyrähtää.

Erityisen kriittinen hän vaikuttaa olevan journalismin muutosta kohtaan: kun toimittajien tulee tehdä yhä enemmän tulosta yhä lyhyemmässä ajassa, on koko #metoo-liikekin kaapattu Virtasen sanojen mukaisesti ”kvartaaliraporttien hyväksi”.

”Nyt saa riittää”

Nyt Virtanen katsoo tulevaisuuteen epätietoisena, mutta itsevarmana.

– En aio pyytää uudestaan anteeksi. Nyt saa riittää. Minulla on oikeus. Minulla on oikeus muuttua. Minulla on oikeus tehdä töitä. Ja perheelläni on oikeus minuun, ilman teitä! Virtanen kirjoittaa.

Tästä huolimatta hän myöntää, että olisi ehkä mieluummin istunut vuoden vankilassa ja tullut sitten vapauteen oikeasti vapaana.

– Kuinka kauan minua vielä rangaistaan törkeän kunnianloukkauksen kohteeksi joutumisesta? Jatkuuko vanhojen syytösten toistelu median kaikukammiossa, vai voinko jatkaa eteenpäin? Kuka jakaa armon? Lopettaako tämä kirjoitus työkieltoni, vieläpä ironisesti Expressenissä? Virtanen kyselee.

Vastauksia kysymyksiin ei kuitenkaan ole olemassa, toteaa mies itsekin.